Adgang til at tage vandprøver

Jeg har modtaget brev om, at I på et tidspunkt vil komme forbi og tage vandprøve (DVFI-sparkeprøve) i mit vandløb.

I er selvfølgelig altid velkomne til at foretage de nødvendige prøver, der kræves efter særligt vandrammedirektivet, dog **kun på følgende betingelser**:

1. I skal forudgående varsle skriftligt senest en uge før besøget, så jeg har mulighed for at deltage.
2. I må kun tage prøver for smådyr, fisk hhv. vandplanter, hvis I samtidig tager alle de prøver, der kræves efter vandrammedirektivet, herunder prøver for kemi og miljøfremmede stoffer.
3. I skal sikre jer, at det vandløb, hvor der gennemføres prøver, er i lovlig stand i forhold til vandløbsregulativet, hvis der er et regulativ for strækningen. Hvis der er tale om et privat vandløb, bør I sikre jer, at vandløbet er oprenset. Der skal være sikkerhed for, at prøverne ikke tages i et vandløb, der er fyldt med sediment og spildevand. Hvis det er tilfældet, er prøverne ikke repræsentative og derfor hverken gyldige eller lovlige.
4. Jeg anmoder desuden om at få tilsendt resultatet af de prøver, der tages i mit vandløb.

Jeg ser frem til at høre fra jer.

Mvh. lodsejeren